題章詡靜觀堂
作者：李達可
朝代：宋

paragraphs: 君不見通都蕩蕩開九逵，肩摩轂擊人爭馳。
危樓百尺獨高卧，下看膠擾無休時。
又不見滄江茫茫與天遠，輕舟出沒風濤險。
此時著身平地人，遥憐櫂夫驚破膽。
靜中有味知者希，紅塵拔脚與世違。
世人顛倒墮醉夢，我獨坐照全天機。
榮名弗羨計非拙，浮利勿爭癡更絕。
騁巧不若拙有餘，役智何如癡且愚。
高堂懸鏡收赴影，對此令人發深省。